Houston

Houston [ˈhjuːstən] on Yhdysvaltain Texasin osavaltiossa sijaitseva kaupunki. Houston on Yhdysvaltain neljänneksi suurin ja Texasin suurin kaupunki. Suurin osa Houstonista kuuluu Harrisin piirikuntaan, joka on Yhdysvaltain kolmanneksi väkirikkain piirikunta. Osa Houstonin lounaisosasta sijaitsee Fort Bendin piirikunnassa ja osa Pohjois-Houstonista Montgomeryn piirikunnassa. Pinta-alaltaan Houston on noin 1 740,6 km². Houston on tullut tunnetuksi avaruustekniikka- ja energiateollisuuskaupunkina. Houstonissa on myös maailman johtavia öljynporauslaitteiden valmistajia. Houstonin satama on Yhdysvaltain suurin ulkomaan rahtiliikenteen satama ja lukeutuu maailman 30 suurimman sataman joukkoon. Houston sijaitsee noin sadan kilometrin päässä rannikolta, mutta yli 100-vuotias keinotekoinen yhteys merelle mahdollistaa satamatoiminnan. Galvestonin saarikaupunki Meksikonlahden rannalla on suosittu merenrantakohde houstonilaisten keskuudessa. Houston on tullut tunnetuksi myös lääketieteen kehtona. Houstonissa sijaitsee Texas Medical Center, joka on kansainvälisesti tunnettu lääketieteen keskus, joka on keskittynyt tutkimukseen ja terveydenhoitoon.lähde? Maantiede ja ilmasto Maantiede Houston sijaitsee Texasin kaakkoisosassa Meksikonlahden rannikkotasangolla, ja kaupungin keskusta on noin 15 metriä merenpinnan yläpuolella. Kaupungista johtaa Houstonin laivakanavan kautta yhteys Galvestonin kautta Meksikonlahdelle noin 80 kilometrin päähän. Houston on 1 740,6 neliökilometrin kokoinen alue, josta 1 659,7 neliökilometriä on maata ja 80,9 neliökilometriä vettä. Vettä on Houstonissa 4,6 prosenttia koko alueesta. Houstonissa virtaa neljä puroa, jotka toimivat myös sadevesiviemäreinä. Purot on erotettu betonikaukaloihin lähes koko kaupungin alueella. Nämä ovat Buffalo Bayou ja sen kolme pientä haaraa, Brays Bayou, White Oak Bayou ja Sims Bayou. Kaupunki sijaitsee 13 metriä merenpinnan yläpuolella. Houstonin maa on suhteellisen tasaista, mikä tekee tulvista asukkaille ongelmallisia. Korkein kohta Houstonissa sijaitsee Houston Heights -nimisellä paikalla. Geologia Houstonin maaperä on suhteellisen vakaata eikä kaupungissa esiinny maanjäristyksiä. Houstonissa on paljon öljylähteitä. Maaperä on lähinnä savea sen eri muodoissa. Ilmasto Houstonissa vallitsee subtrooppinen ilmasto. Kesällä on kuumaa ja kosteaa. Lämpötilat vaihtelevat keskimäärin 22 ja 35 celsiusasteen välillä, joskin 40 kuumemmalle puolellekin päästään liki vuosittain. Lämpötila kipuaa yli 32 asteen keskimäärin 99 päivänä vuodessa. Kesällä myös ilmenee tornadoja ja ukkosmyrskyjä. Ilma tuntuu olevan paikoillaan. Lämpötilaennätys 43 astetta mitattiin syyskuussa 2000. Talvella Houstonissa on viileää. Lämpötila on keskimäärin 5–16 astetta. Kylmin kausi Houstonissa on yleensä tammikuu. Houstonissa ei normaalina talvena sada lunta. Kaikista kylmin lämpötila mitä Houstonissa oli –15 astetta vuonna 1940. Viimeisin lumimyrsky iski Houstoniin 24. joulukuuta 2004. Vuosittainen sademäärä Houstonissa on noin 910–1220 millimetriä.lähde? Historia Kaupungin synty Kaupungin perustajina olivat kaksi newyorkilaista kiinteistövälittäjää, John Kirby Allen ja Augustus Chapman Allen, jotka ostivat vuonna 1836 maata Texasista tarkoituksenaan perustaa kaupunki. He nimesivät kaupungin Sam Houstonin mukaan ja ehdottivat Houstonia vastaperustetun Texasin tasavallan pääkaupungiksi. Allenit tarjosivat alueelta maata ja tontteja, ja Houston kasvoi vuoden 1837 neljän ensimmäisen kuukauden aikana 12 asukkaan paikasta 1 500 asukkaan kyläksi. Texasin parlamentti kokoontui ensimmäisen kerran Houstonissa 1. toukokuuta 1837, ja kunnallisoikeudet paikka sai 5. kesäkuuta. James Sanders Holmanista tuli Houstonin ensimmäinen pormestari. Houston oli lopulta Texasin pääkaupunkina vain vuoteen 1839. Houston kasvoi ensimmäisten vuosien jälkeen hitaasti, sillä alue oli mutainen ja kärsi keltakuume-epidemioista. Kaupungista kehittyi kuitenkin puuvillakeskukseksi. Rautateiden rakentaminen alkoi vuonna 1853, kun paikallinen kauppias Paul Bremond käynnisti Houston and Texas Central -radan, ja kaupungista kehittyi nopeasti alueen rautatiekeskus. Yhdysvaltain sisällissotan jälkeen rautatieverkko laajeni, ja vuonna 1873 Houston kytkeytyi kansalliseen verkkoon. Sataman ja öljyteollisuuden tuottama kasvu Houstonista kasvoi 1900-luvun alussa Texasin merkittävä satama, kun Galvestonin hurrikaani tuhosi vuonna 1900 Galvestonin sataman. Houstonin sataman ensimmäiset laiturit oli rakennettu vuonna 1840, ja Buffalo Bayoua oli alettu leventää ja syventää 1869. Öljyä löydettiin lähialueelta vuonna 1901, ja pian kaupungin teollisuus alkoi muuttua. Houstonin laivakanava valmistui 1914, ja sen varrelle perustettiin 1920- ja 1930-luvulla monia jalostamoja. Houston oli kasvanut vuoden 1930 väestönlaskennassa jo Texasin suurimmaksi kaupungiksi, ja siellä asui noin 292 000 ihmistä. Houstonista tuli toisen maailmansodan aikana merkittävä petrokemian teollisuuden keskus, kun läheisiltä alueilta saatiin merkittävisti suolaa, rikkiä ja luonnonkaasua. Nasa ilmoitti syyskuussa 1961 sijoittavansa miehitettyjen avaruusalusten keskuksen Houstoniin. Se otetiin käyttöön 1960-luvun puolivälissä ja nimettiin 1973 Lyndon B. Johnsonin avaruuskeskukseksi. Lähi-idän tapahtumat, kuten vuoden 1973 öljykriisi ja vuoden 1979 Iranin vallankumous, nostivat öljyn hintaa ja toivat kaupunkiin runsaasti energia-alan työpaikkoja, mikä vakiinnutti Houstonin maineen ”maailman energiapääkaupunkina”. Samalla Houstonin väkiluku kasvoi vuodesta 1973 vuoteen 1985 noin 40 prosentilla. Öljyn maailmanmarkkinahinnan romahdus 1980-luvun alkupuolella ajoi Houstonin talouden ahdinkoon. Kaupungista katosi noin 211 000 työpaikkaa helmikuun 1982 ja maaliskuun 1987 välillä, ja kiinteistö- ja pankkialat ajautuivat kriisiin. Talous toipui noin vuoteen 1990 mennessä. 2000-luku Houstonia ovat 2000-luvulla koetelleet useat sääkatastrofit. Kesäkuussa 2001 trooppinen myrsky Allison aiheutti tuhoisia tulvia, ja syksyllä 2005 kaupunki otti vastaan arviolta neljännesmiljoona hurrikaani Katrinan evakuoitua New Orleansin alueelta. Elokuussa 2017 hurrikaani Harvey aiheutti katastrofaaliset tulvat ja noin 125 miljardin dollarin vahingot, ja vuonna 2024 aluetta koettelivat sekä voimakas syöksyvirtausparvi että hurrikaani Beryl. Hallinto Houstonissa on voimakas pormestarivetoinen paikallishallinto. Houston on Texasin isoista kaupungeista ainoa, jossa pormestarilla on voimakas asema. Asema on myös poikkeuksellisen voimakas, sillä hänellä on toimeenpanovallan lisäksi paikka kaupunginvaltuuston puheenjohtajana. Pormestari hallitsee käytännössä täysin valtuustolle tulevia asioita. Vuoteen 2016 asti pormestari sekä valtuusto äänestettiin kaksivuotisille kausille, joita sai olla maksimissaan kolme peräkkäin. Vuoden 2015 kansanäänestyksen jälkeen kauden pituus kasvoi neljään vuoteen, mutta kausien määrä supistui kahteen. Houstonin pormestariksi valittiin vuoden 2023 vaaleissa ensimmäistä kertaa John Whitmire. Talous Houston on yksi maailman johtavia energiateollisuuden keskuksista, ja se kutsuu itseään maailman energiapääkaupungiksi. Siellä on jalostomoita ja petrokemian tuotantoa sekä öljynporauslaitteiden valmistusta. Houstonissa on myös merkittävä öljy- ja kaasuputkien risteyskohta. Houstonin talous on kuitenkin 2000-luvulla monipuolistunut, ja siellä on myös korkean teknologian teollisuutta ja kauppaa sekä liiketalouden ja finanssialan palveluita. Houstonissa valmistetaan myös ohjelmistoja ja avaruusalan, elektroniikan ja tietokonealan tuotteita. Houston on myös merkittä avaruusalan tutkimustoiminnan keskus. Lyndon B. Johnson Space Center on Nasan lentojen valvontakeskus ja siellä myös koulutetaan astronautteja. Texasin tilintarkistajan mukaan Nasan toiminnot työllistävät kaikkiaan noin 52 000 ihmistä koko osavaltiossa ja tuottaa noin 4,7 miljardia dollaria talouteen. Houstonin alueen tärkein työllistäjä on kuitenkin Texas Medical Center. Se on maailman suurin lääketieteen toimijoiden keskittymä ja huomattava elämäntieteiden tutkimuskeskus. MD Anderson Cancer Center on maailman johtava syöpähoitojen ja -tutkimuksen keskus ja Texasin lastensairaala on Yhdysvaltain johtavia lastensairaaloita. Liikenne Kaupungin liikenneverkko perustuu kymmeneen säteittäiseen moottoritiehen keskustasta sekä kolmeen kehätiehen. Houstonissa käytetään liikkumiseen lähinnä yksityisautoja. Houston onkin kaupunkirakenteeltaan yksi Yhdysvaltojen hajautuneimmista kaupungeista. Houstonin joukkoliikenteestä vastaa Metropolitan Transit Authority (METRO). Se liikennöi useita paikallisbussilinjoja, pikabussilinjoja moottoriteiden kimppakyytikaistoilla kaukaisille liityntäpysäköintialueille sekä vuonna 13 kilometrin mittaista pikaraitiotielinjaa. Joukkoliikennematkat Houstonissa ovat edullisia. Houstonissa on kaksi siviililiikenteelle käytössä olevaa lentoasemaa. Suurempi niistä on George Bushin kansainvälinen lentoasema (IAH). Kyseinen lentokenttä on Yhdysvaltain yhdeksänneksi liikennöidyin kenttä ja yhdenneksitoista vilkkain kenttä maailmalla. Houstonin lentokenttä on kotikenttänä Continental Airlinesille, joka tarjoaa lentokentältä 750 päivittäistä lähtöä eri puolille maailmaa. Toiseksi suurin lentokenttä Houstonissa on William P. Hobbyn lentoasema (HOU). Hobbysta liikennöidään lähinnä lyhyitä kansainvälisiä lentoja, esimerkiksi Meksikoon, ja kotimaisia lentoja. Kolmanneksi suurin lentokenttä Houstonissa on Yhdysvaltain asevoimien lentoasema, Ellington, jota ei käytetä siviililiikenteelle.ailta. Houstonin satama on yksi Yhdysvaltain vilkkaimmista. Väestö Vuoden 2020 väestönlaskennassa kaupungin asukasmääräksi saatiin 2 304 580 ja metropolialueen asukasmääräksi 7 154 478. Houston on Yhdysvaltain neljänneksi suurin kaupunki New Yorkin, Los Angelesin ja Chicagon jälkeen. Suurkaupunkialue on puolestaan Yhdysvaltain viidenneksi suurin. Houston on yksi Yhdysvaltojen nuorimmista ja nopeimmin kasvavista suurista kaupungeista, sillä vuonna 1900 kaupungin väestöksi arvioitiin 45 000 ja se oli tuolloin 85. suurin kaupunki. Houstonissa asukkaista noin 50 % on valkoihoisia, joista noin 37 % oli latinoja. Toisena suurena väestöryhmänä tulevat tummaihoiset, joita on noin 25 % asukkaista. Houstonilaisessa kodissa asuu keskimäärin 2,67 ihmistä ja keskiverrossa lapsiperheessä 3,37 asukasta. Mediaani-ikä Houstonissa oli noin 31 vuotta. Houstonissa on paljon maahanmuuttajia. Muun muassa meksikolaisia, kiinalaisia, filippiineitä ja japanilaisia maahanmuuttajia asuu alueella runsaasti. Meksikolaiset maahanmuuttajat ovat suurin maahanmuuttajaryhmä alueella. Houstonissa asuu myös paljon laittomia maahanmuuttajia. Houstonissa on kaksi kiinalaista kaupunginosaa, China Townia. Houstonissa asuu myös kolmanneksi suurin vietnamilais-amerikkalainen ryhmä. Houstonissa puhutaan noin 90 eri kieltä. Englannin ohella Houstonin kaduilla voi kuulla esimerkiksi espanjaa ja kiinaa. Houstonissa on myös Yhdysvaltain toiseksi suurin eteläafrikkalainen väestöryhmä Miamin jälkeen. Myös nigerialaisia asuu Houstonissa paljon. Houstonissa on Texasin suurin homo- ja lesboväestö, yksi suurimmista koko maassa. Rikollisuus Houstonissa tapahtui vuonna 2017 noin 269 murhaa. Vuonna 2016 tapahtui 302 murhaa. Murhatilastojen ykkönen oli vuosi 1981, jolloin Houstonissa tapahtui 702 murhaa. Vaikka perheväkivalta on noussut Houstonissa vuonna 2005 noin 23 %, on muu rikollisuus laskenut noin 2 prosenttia verrattuna vuoteen 2004. Suurin osa murhista, joita Houstonissa tehdään, tapahtuu kaupungin huoneistoissa lounaisosassa Houstonia ja pohjois-keskustassa. Tällä hetkellä Houstonin rikostilastoja nostavat New Orleansista tulleet pakolaiset. Koulutus Yliopistot Houstonissa sijaitsee arvostettu yksityinen yliopisto nimeltä Ricen yliopisto. Rice on rankattu Yhdysvaltojen seitsemänneksitoista parhaaksi yliopistoksi. Lisäksi Houstonissa on muita yliopistoja, kuten Texasin yliopisto, Austin, Texas A&M University, ja Houstonin yliopisto. Houstonin tärkein yliopistoalue on nimeltään University of Houston System, johon kuuluu neljä yliopistoa, joista tärkein on Houstonin yliopisto, joka on kolmanneksi suosituin yliopisto Texasissa. Peruskoulut ja lukiot Houstonissa sijaitsee noin 300 yksityistä koulua, joista osa on hyvinkin tunnettuja. Valtion kouluista huolehtii Houston Independent School District, jonka kouluja on Houstonin alueella monia. Houstonissa on 36 kirjastoa. Lisäksi keskustassa sijaitsee pääkirjasto. Kulttuuri Houston tunnetaan nimellä Space City, koska Houston on kotipaikkana NASA:lle. Monet paikalliset kutsuvat Houstonia nimellä Bayou City, myös H-Town, Clutch City, ja Magnolia City ovat Houstonin lempinimiä. Houstonissa on matalimmat asuinkulut verrattuna muihin suuriin Yhdysvaltojen kaupunkeihin. Houstonin Theater District on Houstonin kulttuurikeskus, joka sijaitsee Houstonin keskustassa. Yksi suosituimmista tapahtumista Houstonissa on vuosittainen rodeo. Houstonin avaruusteollisuuden keskus, NASA:n Johnson Space Center, on yksi Houstonin suosituimmista nähtävyyksistä. Käynti avaruuskeskuksessa sisältää muun muassa opastetun kierroksen NASA:n eri rakennuksissa. Kierroksen aikana päästään muun muassa katsomaan alueita, joissa astronautit harjoittelevat ja käytöstä poistunutta komentokeskusta. Myös Houstonin taidekeskus, Theater District, on vierailijoiden suosiossa. Houstonissa sijaitsee myös muun muassa eläintarha. Houstonissa on myös monia puistoja. Yksi Houstonin nähtävyys on suuri kauppakeskus, The Galleria, joka on Texasin suurin ostoskeskus. The Galleriassa on 370 liikettä, joista 5 on suuria tavarataloja. Lisäksi Houstonissa sijaitsee suuri vesihuvipuisto, Six Flags Splashtown. Arkkitehtuuri Houstonin keskustassa on noin 100 000 kerrosneliötä varattuna pelkästään toimistoille ja nämä toimistot sijaitsevat yleensä pilvenpiirtäjissä. Kaupungin korkein pilvenpiirtäjä on 305 metriä korkea JPMorgan Chase Tower, joka valmistui vuonna 1982. Pilvenpiirtäjä on kolmanneksi korkein Yhdysvalloissa. Vuoden 1987 jälkeen ei ole Houstonissa enää rakennettu uusia pilvenpiirtäjiä. Yhteisöt Kun Houston perustettiin vuonna 1837, kaupungin perustajat jakoivat kaupungin neljään eri alueeseen (ward). Viides alue luotiin vuonna 1866 ja kuudes alue 1876. Aluejaosta luovuttiin 1900-luvun alkupuolella. Houstonissa suunnistetaan sen mukaan ovatko paikat joko Loopin sisällä tai ulkopuolella. Loopilla tarkoitetaan moottoritietä numero 610, joka tunnetaan nimellä "The Loop" tai " Loop 610" (610 lausutaan six-ten). Loopin sisäpuolella on talouselämän keskuksia, muutamia asuinalueita sekä esimerkiksi suuri sairaala-alue. Ulkopuolella on vähemmän suuria yrityksiä ja enemmän asutusta. Urheilu Kuuluisia urheiluseuroja Houston on kotipaikkana muun muassa seuraaville tunnetuille urheiluseuroille Houston Astros (baseball, MLB) kotiareena Minute Maid Park Houston Texans (amerikkalainen jalkapallo, NFL) kotiareena Reliant Stadium Houston Rockets (koripallo, NBA) kotiareena Toyota Center Houston Comets (koripallo, WNBA) kotiareena Toyota Center Houston Dynamo (jalkapallo, MLS) kotiareena BBVA Compass Stadium Houstonissa sijaitsee joka lajille oma areena. Tunnetuimpia areenoita Houstonissa ovat Rice Stadium ja Reliant Stadium, joilla kummallakin on pelattu Super Bowlia. Suosituimmat urheilulajit Houstonissa ovat baseball ja koripallo. Houston on Yhdysvaltain suurin kaupunki ilman omaa NHL-joukkuetta. Media Lehdet Houstonin suosituin sanomalehti on The Houston Chronicle, jolla on laajin levikki Houstonissa. Houston Chroniclen suurin kilpailija on Houston Post, joka aloitti toimintansa vuonna 1995. Kolmas lehti, joka ilmestyy Houstonissa on Houston Press, joka on ilmainen. Houston Pressilla on noin 300 000 lukijaa. Televisio Houstonissa on myös monien televisioyhtiöiden asemia ja radioasemia. Esimerkiksi ABC, CBS, NBC ja FOX lähettävät Houstonissa kukin omaa paikalliskanavaansa. Houstonin ystävyyskaupungit Houstonilla on 19 ystävyyskaupunkia eri puolilla maailmaa. Suluissa vuosi, josta lähtien Houston on ollut ystäväkaupunkina kyseisille kaupungeille. Taipei (1963) Huelva (1969) Chiba (1973) Nizza (1973) Baku (1976) Aberdeen (1979) Stavanger (1980) Perth (1983) Istanbul (1986) Shenzhen (1986) Guayaquil (1987) Leipzig (1993) Tjumen (1995) Abu Dhabi (2001) Luanda (2003) Tampico (2003) Karachi (2009) Basra (2015) Wuhan (2016) Kuuluisia houstonilaisia Kuuluisia ihmisiä, jotka ovat kasvaneet ja/tai syntyneet Houstonissa. Beyoncé Knowles, laulaja Billy Gibbons, kitaristi ja laulaja Hilary Duff, näyttelijä Jennifer Garner, näyttelijä Dennis Quaid, näyttelijä Renée Zellweger, näyttelijä The Undertaker, showpainija Chamillionaire, rap-artisti Alexis Bledel, näyttelijä Freeda Foreman, nyrkkeilijä Z-Ro, rap-artisti Paul Wall, rap-artisti ZZ Top, rock-yhtye Travis Scott, rap-artisti, laulaja, lauluntekijä ja tuottaja Lähteet Aiheesta muualla Houstonin viralliset sivut Houstonin keskustan sivut (Arkistoitu – Internet Archive) Houstonin historia Kuvia Houstonista Matkaopas aiheesta Houston Wikivoyagessa (englanniksi) Houstonin liikennekartta Houstonin moottoritiet